TAK SUSAH PUN NAK MEREMAJAKAN DIRI KEMBALI SELEPAS BERSALIN

Jika merawat diri tetapi tidak berpantang makan samalah seperti mandi tidak bersabun. Pada minggu awal bersalin eloklah dimakan makanan yang kering bagi tujuan mengecutkan rahim. Hidangan yang pedas, gatal, berlemak dan terlalu berminyak tidak elok dimakan. Kalau ditanya pendapat orang tua-tua atau bidan kampung, mereka akan mengatakan ianya adalah untuk mengelakkan meroyan atau tempat peranakan menjadi licin dan tidak kembali ke tempat asalnya.
            Semasa tempoh berpantang ibu-ibu digalakkan minum air akar kayu dan jamu yang boleh dibeli terus dari penjual-penjual ubatan tradisional. Meminum air akar kayu dan jamu menyihatkan badan di samping mengembalikan kesegaran ibu di sepanjang tempoh berpantang. Minum air akar kayu turut membantu mengecutkan rahim secara rawatan dari dalam kerana khasiat dari campuran herba akar kayu yang digunakan.

            Cara minum air akar kayu dan jamu turut mempunyai petua dan cara yang tersendiri dan diminum sebelum makan. Tekan ibu jari kaki kanan ke atas ibu jari kaki kiri supaya rahim dan punggung tidak kembang. Tangan kiri digunakan untuk ampu payudara agar tegang sentiasa. Selawat tiga kali, tarik nafas dan kempiskan perut supaya tidak buncit. Minum senafas agar tidak terasa mual.
            Minum air batu atau minum terlalu banyak air juga akan menyebabkan urat dan peranakan menjadi kembang. Namun tidak diketahui sejauh mana kebenarannya akan perkara ini. Perkara yang nyata mengamalkan pantang makan selepas bersalin membuatkan ibu kembali sihat malahan anggun dan ceria kerana mengurangkan pengambilan lemak, gula dan minyak yang berlebihan.

    Sebenarnya banyak hidangan yang boleh dijadikan menu ibu bersalin, dengan cara memasak yang berbeza, sama ada dipanggang, direbus atau dikukus. Lada hitam , halia, serai, asam gelugur dan rempah ratus adalah sebagai perisa yang dijadikan aroma serta membangkitkan selera makan ibu.

            Selain dari itu ulaman seperti pegaga (Centella asiatica), kunyit (Curcuma domestica), halia (Zingiber officinale), cekur (Kaempferia galanga), mengkudu (Morinda citrifolia) dan sebagainya boleh mengimbangi diet di dalam makanan ibu-ibu di samping mempunyai khasiat yang tinggi untuk tujuan rawatan semasa berpantang. Menurut orang tua-tua buah mengkudu (Morinda citrifolia) jika dimakan mentah mempunyai khasiat yang sama dengan seperiuk ubat akar kayu. Cara makannya, ia perlu dimakan dengan sedikit garam dan terus ditelan. Ia tidak boleh dikunyah kerana boleh menyebabkan mulut berasa terbakar.
Sumber: Internet


RUGI BESAR TAK AMALKAN INI SEMASA PANTANG

BERTUNGKU

Amalan bertungku merupakan amalan tradisional yang penting ketika berpantang. Tidak lengkap berpantang sekiranya tidak bertungku. Biasanya tungku diperbuat daripada besi sebesar botol 500ml dan beratnya kira-kira 1.5 kg. Bertungku juga tidak semestinya menggunakan besi kerana batu sungai atau anak lesung juga boleh digunakan. Ini kerana kesan bertungku bukan terletak kepada beratnya tungku tetapi tahap kepanasannya yang dapat meresap hingga ke dalam.
Besi atau batu tungku perlu dipanaskan terlebih dahulu selama 1/2 – 1 jam di atas api yang sederhana. Kemudian tungku perlu dibalut dengan kain cita yang telah dilapik dengan daun mengkudu yang dikenali sebagai Morinda citrifolia. Jika daun Morinda citrifolia tiada maka daun sirih iaitu nama sainsnya Piper betel atau daun lengkuas juga boleh digunakan. Kesan panas dari tungku akan meresap ke dalam daun dan sekaligus bertujuan merawat bahagian badan semasa proses bertungku.
Proses bertungku dilakukan sambil berbaring dan tungku ditekan perlahan-lahan pada sekitar pangkal paha, berhampiran ari-ari / bawah pusat dan di atas perut ( bawah buah dada ). Untuk kesan tungku yang lebih baik tapak kaki serta tumit juga perlu ditungku. Amalan bertungku ini penting memandangkan ia dapat menghangatkan badan ibu, membuang angin, mengecutkan urat yang kembang selepas bersalin di samping memperbetulkan serta melancarkan perjalanan darah. Biasanya darah nifas mengalir lebih lancar selepas bertungku.
Justeru bertungku ada kala diteruskan hingga keluar darah terakhir berwarna seakan-akan putih keperangan atau dipanggil darah meroyan. Jika ibu rajin bertungku bolehlah diteruskan hingga habis pantang.
BERURUT

Berurut menyegarkan badan. Urut juga merupakan amalan penting dalam pantang. Ia hendaklah dilakukan setiap pagi sebelum mandi atau selepas bertungku. Pastikan rawatan ini dilakukan oleh bidan atau tukang urut yang berpengalaman. Amalan urut perlu dilakukan seminggu selepas bersalin selama tiga hari berturut-turut. Bagi yang ingin merasa lebih segar, amalan berurut boleh dilakukan pada penghujung pantang iaitu hari ke 42, 43 dan 44 diikuti pada hari ke 60 dan ke 100 selepas berpantang. Sebaiknya mulakan urutan pada sebelah pagi dan proses ini mengambil masa lebih dari satu jam.
Urut bertujuan memulihkan kesegaran badan, melancarkan peredaran darah, membuang angin, membetulkan urat, memperkemaskan bahagian perut dan mempercepatkan pengeluaran darah nifas serta kekotoran. Urut hendaklah menggunakan minyak. Kini terdapat banyak minyak yang menggunakan herba dan khasiat tumbuhan yang dijual di pasaran. Misalnya minyak serai wangi, minyak kayu putih dan lain-lain lagi. Namun jika rajin kita sendiri boleh membuat minyak urut.
MANDI

Mandi tidak boleh terlalu kerap semasa berpantang. Oleh itu adalah lebih baik mandi menggunakan air rebusan dedaun ataupun mandi lulur menggunakan lulur. Setelah selesai bertungku dan berurut, lebih elok mandi menggunakan air rebusan daun daripada air biasa, kerana setiap daun yang digunakan mempunyai khasiat tersendiri. Sebolehnya sepanjang tempoh berpantang, mandi hendaklah sepenuhnya menggunakan air rebusan daun atau sekurang-kurangnya selama dua minggu. Jika di kampung, banyak daun kayu dan pucuk muda digunakan ibu atau nenek kita untuk mewangikan air mandi kala berpantang.
Antara daun yang boleh digunakan adalah daun kunyit terus, daun lenggundi, daun secerek, daun pandan, daun lengkuas, daun serai wangi, daun pisang kelat, daun capa, daun inai, daun bonglai, daun mengkudu dan rempah halba. Sekiranya ramuan ini payah dicari di bandar-bandar maka ibu-ibu boleh mendapatkan daun-daun yang dijual di pasar atau mudah dicari di rumah-rumah jiran berhampiran.
Amalan mandi cara ini dapat mengeluarkan angin di dalam badan, mengendurkan otot, menghaluskan kulit dan untuk tujuan awet muda. mandi lulur Sebenarnya ilmu merawat wajah dan tubuh ini telah dikenali dan diamalkan kaum wanita sejak zaman dahulu lagi umpamanya puteri raja Mesir dahulu kala menggunakan kaedah mandi lumpur yang kaya dengan mineral untuk mencantikkan kulit.
Begitu juga warisan nenek moyang kita sendiri yang membuat bedak lulur menggunakan campuran tepung beras, tulang sotong dan daun nangka, bedak sejuk cekur atau bedak kulit ari daripada batang rambai untuk melulur kulit. Sebelum mandi seluruh tubuh akan dilulur dan bahan yang terkandung di dalam lulur bertindak sebagai ‘scrub’ bertujuan membuang daki-daki yang melekat pada kulit.
Ramuan diperlukan untuk menyediakan air mandi:

1/2 pelepah daun pisang kering atau daun pisang segar
10 helai daun limau purut
6 batang daun serai bersama serai
halia muda sebesar 4 kali ibu jari
7 helai daun pandan wangi atau pandan biasa
2 helai daun kunyit hitam atau temu kunci
seketul lengkuas atau 3 helai daunnya
segenggam halba ( dipunjutkan )

 Cara Menyediakan Air Mandi
-Ambil periuk tanah ukuran sederhana.
-Sediakan bahan-bahan di atas.
-Basuh bersih-bersih dan jerangkan bersama air di atas api yang sederhana.
-Masukkan halba yang dipunjutkan. Setelah air panas, ambil air rebusan ini dan campurkan dengan air pili dan pastikan suhu air, suam-suam kuku sahaja. Mandi air rebusan dedaun ini juga seharusnya mengikut petua orang tua-tua.
-Mulakan menjirus pada bahagian ibu jari kaki kanan dahulu diikuti kaki kanan hingga ke pinggang. Ulang pada kaki kiri. Adalah penting memulakan jirus pada bahagian kaki supaya urat tidak tersentak apabila terkena air.
-Kemudian ulang semula menjirus kaki hingga ke bahu kanan. proses yang sama dilakukan pada bahagian kiri dan seterusnya barulah mandi keseluruhan badan. Daun-daun rebusan tadi boleh digunakan untuk menggosok badan agar khasiat dan harumannya meresap ke dalam kulit.
-Punjut halba juga boleh digunakan untuk menggosok badan kerana ia dapat membantu memejalkan otot di samping menghalang air dari masuk ke dalam badan.
BERTANGAS
Ia dilakukan selepas mandi. Amalan ini penting agar luka dan jahitan cepat sembuh. Bahagian sulit juga cepat kering dan ketat, mengecut rahim serta otot-otot yang kembang dan mengelakkan proplase ( keluar tombong ). Berbagai ramuan boleh digunakan untuk bertangas seperti kemiyan yaman, jintan hitam, halba dan lain-lain.
Ramuan tangas:

9 keping asam gelugur
2 camca besar garam jantan
3 helai daun sirih
segenggam inai
halia sebesar ibu jari
3 biji manjakani

Caranya:
Rebus semua bahan bersama air hingga mendidih. Angkat dan tangas selama kira-kira 20 minit. Untuk hasil yang baik ia dilakukan dua tiga kali sehari hingga 44 hari. Air yang sudah sejuk jangan dibuang, sebaiknya jadikan pencuci bahagian sulit.
MEMAKAI BENGKUNG

Selain dari rawatan dalaman, kita perlu juga mengamalkan rawatan luaran. Antaranya ialah pemakaian param ke seluruh badan supaya badan tidak masuk angin dan memakai pilis. Pilis disapukan memanjang menutupi dahi bertujuan untuk menghilangkan rasa pening yang sering dialami oleh wanita bersalin.
Seterusnya sebelum memakai bengkung, sapukan perut dengan tapel ( ubat barut ) yang dicampurkan dengan lima titik minyak kayu putih, tiga titik minyak gandapura, kapur sirih dan perahan limau nipis. Khasiat tapel adalah untuk mengurangkan rasa sakit-sakit di perut selepas bersalin, mempercepatkan pengeluaran darah kotor, mengempiskan perut serta memulihkan kondisi kulit perut.
Selain menggunakan tapel, ramuan berjadam juga boleh digunakan untuk mengecutkan perut serta membuang angin di dalam badan sewaktu berbarut. Antara ramuan berjadam adalah seperti berikut :-

segenggam jadam ( diperbuat dari kayu gaharu atau lidah buaya )
halia sebesar ibu jari
isi kunyit terus sebesar ibu jari
tiga ulas bawang putih
asam jawa sebesar bola pingpong
secawan air kosong
periuk tembikar dan sudip

Cara Membuatnya:
Masukkan jadam di dalam periuk tanah. Tumbuk halia, isi kunyit terus dan bawang putih selumat-lumatnya. Kemudian gaul dengan jadam dan campur perahan air asam jawa. Jerang di atas api perlahan hingga mengggelegak.
Cara Menyapu Jadam:

Biarkan jadam suam-suam kuku. Bentang barut dan baring di atasnya. Selepas itu sapu jadam pada seluruh perut hingga ke bahagian ari-ari. Tutup dengan kain kecil dan ikat barut dengan kemas. Seterusnya untuk lebih kemas pakailah bengkung.
Bengkung haruslah diikat ketat dan kemas meliputi bahagian punggung, perut sehingga bahagian bawah payu dara. Ini untuk mengelakkan bahagian-bahagian seperti punggung dan perut mengalami pengumpulan lemak yang membawa gejala buncit dan mengendurkan punggung.
Cara Ikatan Bengkung

Ikat satu hujung kain pada tombol pintu atau dipegang pembantu. Lilit bermula di bawah paras punggung. Pastikan satu hujung kain pendek, agak-agak melepasi kepala. Bahagian berkenaan dijadikan tulang bengkung.
Lilitan dipusing ke belakang, apabila tiba di depan, simpul pada bahagian pendek, kemudian pusing ke belakang semula.
Bahagian depan siap diikat.
Bahagian belakang, dililit kemas dan bertindih setiap satunya.


ELAK TUMPAH DARAH KETIKA BERPANTANG

Tumpah darah selepas bersalin atau post-partum haemorrhage biasa berlaku sebaik sahaja wanita melahirkan anak sama ada selepas uri dilahirkan ataupun sebelum uri dilahirkan dan ia terlekat dalam rahim. Keadaan tumpah darah yang begini amatlah berbahaya kerana biasanya ia berlaku dengan tidak semena-mena dan pendarahan boleh berlaku dengan amat banyak sehingga boleh meragut nyawa ibu.
Tumpah darah ketika ataupun sebaik sahaja lepas bersalin masih menjadi punca utama kematian ibu di Malaysia, khususnya ibu yang melahirkan anak di rumah. Masalah ini juga kerap dialami oleh ibu yang telah banyak kali melahirkan anak. Akibatnya rahim menjadi lemah dan tidak boleh kuncup dengan kuat untuk mengelakkan kejadian tumpah darah. Keadaan ini juga boleh berlaku di hospital atau di pusat-pusat kelahiran khususnya mereka yang mengalami kerumitan ketika melahirkan anak seperti kelahiran dengan cara forsep. Namun demikian jika ia berlaku di hospital atau pusat-pusat kelahiran, biasanya ia boleh diselamatkan kerana adanya kemudahan rawatan dalam bentuk tranfusi darah serta kakitangan yang boleh mengendalikannya.
Jika kelahiran berlaku di rumah ia sering mengakibatkan maut. Wanita yang mengalami masalah seperti urinya terlekat dan tidak boleh dikeluarkan dalam tempoh satu jam selepas bayi dilahirkan, akan mengalami masalah tumpah darah yang banyak. Oleh itu jika uri tidak boleh dikeluarkan, bawalah wanita itu segera ke hospital. Di sesetengah negeri di Malaysia ada satu pasukan ala flying squad yang boleh dipanggil untuk mendapatkan rawatan cemas di rumah.
Tumpah darah selepas bersalin mungkin juga boleh berlaku dalam masa 48 jam selepas bersalin atau bila-bila masa dalam seminggu selepas bersalin. Jika ia berlaku dalam masa 48 jam walaupun uri telah dikeluarkan, ini mungkin menandakan kuncupan rahim tidak begitu kuat ataupun sebahagian daripada uri atau selaput bayi masih tertinggal dalam rahim. Pendarahan mungkin juga disebabkan oleh jangkitan kuman dalam rahim. Setiap pendarahan yang berlaku dan melebihi had biasa perlu mendapat perhatian doktor dan jika ia berlaku dengan banyaknya pesakit perlu dibawa segera ke hospital untuk mendapatkan rawatan kerana ini boleh mengancam nyawa ibu.

Elak Tumpah Darah

Ketika bayi dan uri dilahirkan tentukan setiap sudut uri diperiksa. Pemeriksaan ini untuk menentukan uri sempurna dilahirkan dan tiada bahagian, cebisan atau sisa-sisa yang tertinggal dalam rahim.

Jauhkan daripada sakit beranak yang terlalu panjang dan berlarutan (prolonged labour). Ini adalah salah satu faktor yang menyebabkan tumpah darah berlaku. Bayi perlulah dilahirkan secara forsep atau pembedahan jika kesakitan bersalin melebihi hadnya. Wanita yang mengalami tumpah darah itu perlulah diberi tranfusi darah ataupun apa sahaja cecair yang sesuai dan mudah terdapat pada ketika itu jika darah tidak boleh didapati. Juga tentukan rahim itu kuncup. Jika ia tidak kuncup, suntikan ubat ergometrine akan diberikan untuk menentukan rahim kuncup untuk menahan pendarahan. Pesakit ini perlu menjalani pembedahan kecil untuk membersihkan sisa-sisa uri atau selaput bayi yang mungkin tertinggal dalam rahim. Proses yang digelar evacuation of the uterus ini perlu dilakukan di bilik bedah.


Amalan Pemakanan Semasa Berpantang Sejak Zaman Nenek Moyang

Pemakanan ialah aspek yang amat penting dalam rawatan pantang bersalin. Ini kerana proses kehamilan telah mengganggu keseimbangan hormon ibu. Mereka mengalami pelbagai bentuk tekanan dan gangguan emosi akibat perubahan fizikal. Apalagi semasa melahirkan anak, tenaga dikerah dengan hebat, urat saraf banyak yang cedera dan terjadi luka di bahagian tertentu.
Mengikut sesetengah petua Melayu, ibu-ibu dalam pantang disyorkan makan nasi berlaukkan ikan masin atau ikan panggang berkunyit dan meminum air mengikut sukatan jari (dua ruas jari untuk sekali minum).
Amalan Pemakanan Yang Harus Diamalkan

Akibat diet cara ini (kurang berzat dan kurang air) ibu-ibu terdedah kepada risiko penyakit buah pinggang dan tekanan darah rendah. Ingin diingatkan, cara pemakanan tersebut bukanlah cara Melayu tradisional yang sejati tetapi merupakan sebahagian cara hidup mereka yang kurang berkemampuan.
Jenis Ikan
Ibu dalam pantang dilarang memakan adalah ikan masin atau ikan kering kerana makanan tersebut hanya akan menyebabkan darah nifas berbau busuk, cepat kering serta melemahkan daya ketahanan fizikal dan mental.
Ilmu perbidanan Melayu menggalakkan memakan ikan yang segar dan mengelakkan ikan yang berbisa seperti bawal hitam, terubuk, duri, pari, sembilang serta parang kerana takut menyebabkan bisa atau bentan pada pintu rahim. Selain ikan berbisa, jenis ikan yang dilarang yang menyebabkan kegatalan kulit serta menimbulkan reaksi alahan ialah ikan kembung, tamban, cencaru, atau tongkol dan makanan laut seperti udang, sotong, kerang dan lain-lain.
Mengikut petua Melayu, ikan yang disyorkan dalam pantang bersalin ialah haruan dan yu. Ia dipercayai boleh memulihkan luka-luka dalaman dan luaran. Ikan haruan yang hidup di dalam lumpur mengandungi khasiat mineral yang tinggi bagi menyembuhkan luka. Secara tradisi, ikan yu dipercayai dapat membanyakkan susu ibu dan beberapa kajian saintifik turut mendapati perkara tersebut benar.
Jenis Ayam Dan Burung
Untuk ibu bersalin disyorkan memakan ayam hitam, ayam didik atau ayam selasih yang digaul dengan halia tua, garam kasar dan madu lebah. Ayam ini dikukus dan diambil patinya untuk mengembalikan ketahanan tubuh. Burung puyuh dan merpati juga baik untuk melancarkan aliran darah dan mengatasi masalah sukar tidur pada waktu malam.
Ulam Ulaman
Terdapat pelbagai jenis ulam tempatan yang mudah diperoleh di mana-mana, antaranya serai, lengkuas, daun atau ubi cekur, bunga kantan, kunyit hidup, daun kesum serta halia, daun pegaga, pucuk mengkudu, ulam raja, daun lemuni hitam, daun kaduk, daun sekentut, daun cemumar, daun pudina, daun kari, daun bebuas dan daun ruku. Ulam-ulaman ini mengandungi fiber, zat galian (mineral) dan pelbagai vitamin, termasuklah A, C dan E, bersifat anti oksidan.

Jenis Sayuran Dan Buah-Buahan
Ibu bersalin dilarang memakan sayur-sayuran menjalar, sejuk serta berangin. Antaranya ialah kangkung, timun, sayur keladi, pucuk ubi, pucuk paku, bayam, sayur atau daun keti (bunga putih), kacang panjang, petola, labu, rebung, kacang botor, jeruk maman, petai, jering serta terung.
Ibu bersalin juga harus mengelakkan mengambil buah yang sejuk serta tajam seperti air tebu, cincau, kelapa muda serta buah-buahan seperti nenas, jambu, belimbing, durian belanda, mangga, betik, ciku, langsat, tembikai cina, nangka, cempedak, pisang masak hijau, pisang nangka, pisang embun, pisang udang, ubi kayu, ubi keladi, sengkuang, manggis, macang, kuinin, dan binjai. Sayuran dan buah tersebut dilarang pengambilannya semasa pantang kerana akan menyebabkankan sakit tulang dan sejuk otot serta lemah sendi.
Makanan Berangin
Makanan yang menyumbangkan angin dalam perut sangat perlu dielakkan oleh ibu berpantang. Angin atau dalam bahasa saintifiknya flatulence boleh didefinisikan sebagai situasi di mana seseorang terasa sangat kenyang dan menyebabkan perut berasa tidak selesa. Namun begitu masalah angin yang disebabkan oleh makanan adalah berbeza mengikut individu.
• Legumes – kebanyakannya dari jenis kekacang kering, kacang panjang dan kacang soya.
• Susu dan hasil susu – susu, aiskrim dan keju.
• Sayur-sayuran – kubis, lobak putih, lobak merah, kubis brussel, bawang, kubis bunga, asparagus, timun dan brokoli.
• Sayuran berubi – kentang dan sengkuang
• Buah-buahan – prun, aprikot, epal, kismis, pisang, sukun, nangka, pear dan pic.
• Bijirin dan roti – kesemua jenis makanan yang mengandungi gandum dan produk daripada gandum termasuk bijirin, roti dan pastri.
• Makanan berlemak – makanan bergoreng, lemak daging, sos krim dan sos tartar.
• Cecair – minuman bikarbonat soda, fizi, minuman bergas, ubatan atau serbuk.
• Serat (fiber) – kacang, oat, bran dan kacang panggang.
Bukan tak boleh makan sampai bila-bila, tapi ketika berpantang je. Kalau Mama amalkan pemakanan yang seimbang ini, inshaallah badan akan menjadi lebih sihat dan bertenaga bak sebelum berkahwin lagi. Harap bersabar dan tolong jaga pantang anda ya Mama.


TIPS MENCARI PENGASUH YANG BAIK

Anda pasti pening kepala, setiap kali mencari pengasuh yang baik untuk anak-anak kan? Dengan macam-macam kejadian buruk yang berlaku kepada anak kecil di rumah pengasuh sejak akhir-akhir ini pasti menjadikan anda lebih berwaspada. Jika mendapat pengasuh yang baik, alangkah beruntungnya kita. Sebelum membuat keputusan melepaskan anak anda kepada orang lain sementara anda bekerja, cuba ikut tips mencari pengasuh ini.

Sebelum pemilihan pengasuh bayi, ibu-bapa perlu membina hubungan dengan pengasuh seperti pergi sendiri ke rumah pengasuh untuk melihat keadaan rumahnya dari segi saiz rumah dan lantai. Kalau rumah sempit, bersepah, lantai pula melekit-lekit tak payah la ambil. Kita nak orang jaga anak kita sudah tentu perlukan tempat yang selesa dan bersih. Sistem pengudaraan rumah juga perlu betul. Tingkap kena buka utuk peredaran udara yang baik.

Semasa sesi suai kenal perhatikan emosi pengasuh bayi tersebut. Jika asyik sentap, merajuk, guna ayat nak marah je, baik tak payah ambil sebab bayangkan kalau dia menjaga anak kita. Ada masa baik dan ada masa hangin satu badan. Siapa yang jadi mangsa? Anak-anak juga.

Pagi-pagi masa hantar anak atau nak ambil anak bersembang lah dengan pengasuh anak. Jangan hantar anak kat pengasuh macam kita letak anak kat tepi pintu pastu cakap dengan pengasuh macam order makan kat kedai. Contohnya: Kak, ni ubat demam bagi 5ml dua kali sehari, ubat selsema 2 kali sehari, jangan bagi ais krim.. bla.. bla… bla… Pastu terus pergi kerja. Ingat pengasuh tu tukang ambil order makanan ke? Memang kita perlu cepat pergi kerja tetapi bila kita melakukan hubungan dengan manusia WAJIB menjaga emosi mereka. Sebab tu jadi macam-macam kes hantar ke rumah pengasuh ok je tapi bila ambil balik dari rumah pengasuh merah kena gigit nyamuk la, ruam la, lebam sebab jatuh la… sebab tiada connection hati antara ibu dan pengasuh.

Layan pengasuh seperti anda melayan kaum keluarga sendiri. Contohnya pagi-pagi belikan kuih lebih untuk anak kita dan pengasuh, bila raya bagi lah sebalang dua kuih raya, mesra dengan ahli keluarganya. Bila ibu positif, dengan sendirinya pengasuh akan positif dengan anak kita. Jangan anggap mereka sebagai orang gaji atau orang lain dalam hidup kita. Orang yang membesarkan anak kita tu.. 90% apa yang di lakukan pengasuh akan ditiru oleh anak-anak.

Jangan berburuk sangka dengan pengasuh! Sebab apa yang kita fikirkan betul-betul akan jadi pada anak kita. Kalau kita fikir anak kena pukul dengan pengasuh, gelombang negatif akan sampai pada pengasuh. Gelombang itu tidak bagus. Senyum pada pengasuh.. jangan tarik muka 100 darjah. Letakkan pergantungan sepenuhnya pada Allah. Jika kita berbuat baik pada manusia sudah pasti Allah akan membantu kita.


SAIZ BUKAN UKURAN!

Mungkin budaya pornografi mempengaruhi lelaki, sehingga mempercayai mereka hanya boleh memuaskan wanita jika mereka mempunyai saiz zakar 1 kaki panjangnya atau ukur lilit 50cm. Mungkin sering dengar cakap rakan-rakan, atau ia adalah salah satu cara media menggambarkan lelaki yang ideal atau jantan.

Apa sahaja yang mereka katakan ini, membuatkan banyak lelaki rasa tidak selamat tentang saiz zakar mereka, pemikiran ini harus diberhentikan serta-merta. Apa yang anda perlu tahu, wanita begitu banyak menghargai dan gembira dengan saiz zakar pasangan mereka yang kecil.

Secara purata, kita maksudkan dalam margin 4-5-6 inci saiz Asia. Tetapi ini juga boleh meletakkan lelaki yang mempunyai saiz zakar yang lebih rendah daripada 4 inci berasa tidak selamat. Jadi, mari kita jelaskan perkara utama di sini: saiz hanya satu isu untuk orang-orang lelaki yang tidak tahu bagaimana untuk memuaskan wanita. Jika seorang wanita menyangka seks itu adalah tidak memuaskan, percayalah, ia bukan saiz anda, tetapi ia adalah kemahiran anda.

Anda tidak harus sekali-kali membiarkan saiz zakar anda mengganggu anda. Pada hakikatnya, mungkin anda yang peduli atau risau tentangnya. Jika anda memerlukan satu analogi, memikirkan bagaimana wanita merasa tentang wanita lain dengan dada besar. Mereka merasa tidak selamat tentang tubuh mereka sama seperti lelaki dengansaiz zakar yang di bawah purata, tetapi pada akhirnya, kemahiran seks lebih penting daripada saiz.


TIP PILIH PAKAIAN IKUT TUBUH BADAN

Jika anda melihat sekeliling anda, pasti anda perasan bahawa setiap manusia mempunyai bentuk tubuh yang berbeza. Ada yang kurus, ada yang tinggi, ada yang gempal dan macam-macam lagi. Adakah anda sendiri tahu bagaimana bentuk tubuh anda? Kalau tidak, mulakan sekarang dan kenali bentuk tubuh sendiri kerana dengan mengetahuinya, anda akan mendapat pengetahuan bagaimana cara untuk tampil bergaya dan menawan bersesuaian dengan bentuk tubuh anda. Perkembangan fesyen pada masa kini membolehkan sesiapa sahaja untuk tampak bergaya dan elegan, tidak kira bagaimana pun bentuk tubuh.

BENTUK SEGI TIGA ATAU ‘PEAR’

Bentuk tubuh ini adalah bentuk yang biasa dimiliki oleh seorang wanita. Bahagian pinggul adalah lebih besar daripada bahagian dada. Sekiranya anda tergolong dalam bentuk tubuh ini, berikut adalah tips pemakaian yang sesuai untuk anda:
•Pilih pakaian yang mempunyai pelapik bahu yang kecil/tanpa pelapik agar bahagian bahu kelihatan lebih luas. Ini adalah penting untuk mengimbangi bahagian pinggul yang besar.
•Elakkan memakai skirt labuh dan blaus yang terlalu labuh agar anda tidak kelihatan lebar. Pemakaian jaket bersama skirt atau seluar yang ketat di bahagian pinggul hendaklah dielakkan.
•Untuk warna pula, pakaian bahagian atas hendaklah berwarna cerah dan pada bahagian bawah pula berwarna gelap. Tips ini adalah menumpukan kepada bahagian atas badan, bukan bahagian pinggang dan ke bawah.

BENTUK SEGI TIGA TERBALIK

Bentuk tubuh yang turut menjadi idaman para wanita. Wanita dengan bentuk tubuh seperti ini mempunyai bahagian atas badan yang lebih besar daripada bahagian bawah. Berbeza seperti mereka yang mempunyai badan berbentuk segi tiga biasa, pemakaian di bahagian atas perlu diminimumkan. Berikut adalah tips pemakaian yang tepat untuk wanita dengan bentuk tubuh ini:
•Pilih skirt yang bergaris A, bertekstur garang dan juga corak bergaris mendatar untuk menyeimbangkan bentuk tubuh. Anda juga disarankan menggunakan seluar labuh/palazzo.
•Untuk pakaian bahagian atas, pakai blaus yang berkolar luas. Pilih corak pakaian dengan garis menegak dan fabrik yang bertekstur halus.
•Dari segi warna pakaian pula, pilihlah warna-warna yang gelap atau neutral untuk bahagian atas badan. Elakkan juga daripada memakai pakaian yang mempunyai corak menyerlah.

BENTUK ‘HOUR GLASS’ ATAU JAM PASIR
Satu bentuk tubuh idaman setiap wanita dan boleh dikategorikan sebagai bentuk badan yang sempurna. Wanita dengan bentuk tubuh ini mempunyai ukuran dada dan pinggul yang hampir sama ataupun dalam kata lain adalah seimbang. Perbezaan di antara ukuran pinggang dengan dada dan pinggulnya adalah lebih kurang 25 sentimeter (10 inci) kecilnya. Untunglah sekiranya anda mempunyai bentuk tubuh seperti ini kerana anda boleh memilih apa-apa sahaja pakaian serta fesyen kegemaran dan masih tampak menawan dan jelita. Untuk menyerlahkan lagi bentuk tubuh yang sempurna itu, pakailah pakaian dari jenis fabrik yang lembut dan beralun. Dari segi pemilihan warna pula, kebanyakan warna adalah sesuai.

BENTUK ‘DIAMOND’ ATAU BERLIAN
Wanita yang mempunyai bentuk tubuh seperti ini dicirikan dengan bahagian pinggul atau perut yang agak besar berbanding dengan bahagian dada. Sekiranya anda tergolong dalam kategori bentuk tubuh ini, berikut adalah tips yang sesuai untuk anda amalkan:
•Agar tubuh kelihatan lebih kurus, elakkan daripada memakai pakaian berwarna terang dan mempunyai corak yang menyerlah. Pilih warna pakaian yang gelap dan corak yang sederhana.
•Pemakaian aksesori labuh di bahagian leher juga dapat membantu anda kelihatan lebih kurus.
•Sekiranya anda ingin memakai gaun, pilih gaun tanpa pinggang. Pemakaian vest yang terbuka juga turut membantu anda tampak lebih kurus.

BENTUK BUJUR TELUR
Bagi wanita yang mempunyai bentuk badan seperti bujur telur, berikut adalah tips pemakaian yang sesuai untuk anda. Amalkan agar anda tampil menarik dan cantik dengan pakaian yang tepat.
•Pilih pakaian yang mempunyai garis leher berbentuk V, mempunyai corak garis menegak dan motif geometri yang sederhana.
•Pilih warna yang neutral daripada gelap sehingga sederhana.
•Anda juga disarankan memakai kasut bertumit sederhana tinggi.
•Tambahan penggunaan aksesori yang berwarna-warni akan membantu untuk mengalih perhatian dari bentuk tubuh anda.

BENTUK SEGI EMPAT

Bentuk tubuh seperti ini bercirikan seseorang yang mempunyai garis pinggang yang kecil ataupun langsung tidak mempunyai pinggang. Untuk tampil menarik dan anggun dengan pakaian yang sesuai dengan bentuk tubuh seperti ini, berikut adalah tips untuk anda:
•Pilih pakaian bahagian atas yang berlapik bahu dan daripada fabrik lembut.
•Pemakaian vest ataupun jaket juga disarankan.
•Seluar dan baju janganlah terlalu ketat dan pilihlah baju dengan rekaan lebih pada bahagian bahu untuk kelihatan lebih cantik.
•Pilih baju yang berkolar dan tambahkan penggunaan aksesori di leher seperti rantai.
•Dari segi pilihan warna, rona senada adalah paling sesuai untuk mereka dengan bentuk tubuh seperti ini.


MENGEPAM SUSU BADAN DI TEMPAT KERJA

Kadangkala mengepam susu badan di tempat kerja boleh menjadi  gangguan. Gangguan dari segi fizikal, emosi atau persekitaran. Bagi ibu yang pertama kali melangkah ke tempat kerja selepas cuti bersalin, situasi ini pasti memberi sedikit tekanan kepada mereka. Seeloknya, anda mula mengepam susu badan di rumah sebelum kembali bekerja selepas bersalin. Ini ialah supaya anda tahu apa yang sebenarnya akan berlaku dan dapat membiasakan diri dengan situasi yang berbeza ini.
Nasib baik organisasi hari ini ada yang sudah peka dengan dilema yang dihadapi ibu berkerjaya yang mempunyai bayi kecil. Oleh itu, mereka menyediakan tempat khas untuk si ibu mengepam susu ditempat kerja dengan selesa, atau memberi kelonggaran kepada kaum ibu untuk mencuri sedikit masa ketika kerja untuk proses pengepaman. Secara idealnya, anda perlu mempunyai akses ke sebuah bilik persendirian di tempat kerja, seperti bilik pejabat yang tidak digunakan, bilik persidangan, bilik stor bersih yang lengkap dengan poin kuasa. Minta staf sumber manusia untuk mencadangkan tempat sesuai dan cuba dapatkan sokongan rakan sekerja atau pengurus anda.
Anda harus mengepam sama kerap seperti kekerapan bayi menyusu sebab anda boleh menyimpan susu itu dalam peti sejuk sebagai bekalan. Sekiranya anda mengepam secara kerap tanpa mengikut jadual menyusu, anda akan mendapat sedikit susu sahaja berbanding dengan mengepam pada waktu menyusu penuh. Tetapi jika anda mengepam semasa waktu bukan menyusu dan di samping itu menyusukan bayi pada masa yang sama, anda akan menghasilkan susu berlebihan dan akan berasa tidak selesa. Bila anda baru mula mengepam, anda mungkin dapat mengumpulkan sedikit susu sahaja, tetapi tidak lama nanti, anda akan mendapat beberapa auns setiap kali mengepam selama 15 hingga 20 minit. Ia bergantung kepada anda tetapi cuba melakukannya pada masa yang sama setiap hari. Jika anda boleh mengepam setiap tiga jam, anda akan boleh menghasilkan jumlah susu yang diperlukan oleh bayi anda. Mengepam sekali atau dua kali sehari adalah lebih realistik, dan ianya mencukupi untuk memenuhkan bekalan susu anda untuk penyusuan pada waktu pagi, petang dan hari minggu.

Selain pam susu, anda juga perlu menyediakan alatan ini sebagai persedian untuk mengepam susu di tempat kerja:

Botol susu.

Beg susu
Peti sejuk atau kotak sejuk
Pek Ais
Pelapik payu dara

Cara Menyimpan Stok Susu

Pam dan simpan susu sama ada dalam botol atau beg plastik yang dibuat khas untuk tujuan ini. Label dan letak tarikh pada botol dan beg. Pastikan ada ruang pada botol atau beg untuk pengembangan susu semasa pembekuan.
Simpan susu yang baru dipam dalam peti sejuk pejabat atau bekas pendingin semasa di tempat kerja. Bawa ia pulang dalam bekas pendingin yang berisi pek ais jika perjalanan anda melebihi 30 minit.
Cairkan susu yang beku dengan memegang botol atau beg di bawah aliran air suam atau letakkan di dalam mangkuk yang berisi air suam. Jangan guna ketuhar gelombang mikro atau dapur kerana suhu tinggi akan memusnahkan sesetengah nutrien. Susu akan berpisah dari patinya, jadi anda perlu menggoncangkannya sedikit semasa menghangatkan atau sebelum memberikannya kepada bayi anda.

Sumber: Internet


ISTERI LETIH KETIKA HAMIL

Apa yang boleh Suami Bantu?
Anda sedang hamil, dan sering berasa sangat letih. Jangan risau anda tidak keseorangan! Kehamilan meletakkan tekanan yang kuat ke atas seluruh badan anda, dan ini boleh membuatkan anda sangat letih. Apa yang kebanyakan wanita paling ingat ketika fasa awal kehamilan ialah rasa letih berterusan. Si suami perlu memainkan peranan yang penting ketika ini. Walaupun anda tidak dapat merasa segala perubahan dan keletihan yang isteri anda hadapi, sekurang-kurangnya anda dapat meringankan beban yang ditanggung isteri.

Apa yang anda berdua perlu tahu, sepanjang kehamilan, terutamanya dalam trimester pertama, badan si isteri akan bekerja dengan lebih kuat. Pada waktu ini, badan ibu hamil sedang dalam proses membuat uri (plasenta) yang merupakan satu sistem sokongan hayat bagi bayi anda. Proses ini hanya akan selesai pada akhir trimester pertama. Tahap hormon dan metabolisme ibu hamil juga sedang berubah dengan pesat, manakala gula dalam darah serta tekanan darah mungkin akan menurun. Kesemua ini menyebabkan si isteri menjadi terlalu letih.

Ia berbeza bagi setiap orang, tetapi wanita hamil biasanya mengalami keletihan dalam trimester pertama dan ketiga. Bagi kebanyakan wanita dalam trimester pertama, keletihan merupakan salah satu simptom mabuk hamil pagi yang hadir bersama loya, muntah dan hilang selera makan. Jika simptom ini mengganggu tidur, tidak hairanlah ibu hamil akan berasa bertambah letih dan tidak selesa.  Mereka mungkin rasa sedikit tertekan berada dalam keadaan ini. Bagi kebanyakan wanita simptom-simptom mabuk hamil ketika pagi akan hilang menjelang 12 minggu kehamilan.  Tetapi anda berdua perlu tahu menjelang trimester ketiga, tubuh ibu hamil akan mula rasa letih semula dalam bulan ketujuh.

Rehatlah!
Cuba tidur sebentar pada waktu siang atau tidur malam lebih awal. Di tempat kerja, 15 minit tidur sebentar pun boleh membuat perbezaan, jadi jika anda bernasib baik mempunyai pejabat yang bertutup, tutuplah pintu, letakkan kepala anda di atas meja dan berehat. Atau cuba tidur semasa waktu rehat tengahari – anda boleh tidur dalam kereta jika tiada tempat lain untuk tidur. Apabila berada di rumah, suami cuba ambk alih kerja harian isteri seperti mengemas rumah, membasuh baju dan lain-lain lagi. Tunjukan penghargaan anda dan manjakan isteri anda untuk 9 bulan ini dengan memberi rehat yang secukupnya sebelum kelahiran cahaya mata anda berdua.

Ubah  Jadual
Rancang kerja harian anda agar lebihkan waktu rehat dari kebiasaannya. Hadkan kerja lebih masa di pejabat seminoma yang mungkin untuk ketika ini sahaja. Jika anda sudah pun menjadi ibu, berehatlah sekali-sekala dan tinggalkan anak-anak anda dengan orang lain supaya anda boleh tidur.

Jaga Makan
Ibu hamil perlu menjaga pemakanan. Jangan guna alasan ‘makan untuk dua orang’ sebagai penyebab anda makan dengan rakusnya. Pemakanan yang sihat yang mengandungi sayur-sayuran, buah-buahan, bijirin penuh, susu rendah lemak dan daging tanpa lemak boleh memberi tenaga.  Sebaliknya, makanan ringan hanya menjejaskan tahap tenaga anda. Makan dan minum yang sedikit tetapi kerap dapat membantu menangani loya dan muntah. Suami-suami sekalian, sila pantau jadual pemakanan harian si ibu hamil agar mereka sentiasa segar bertenaga dan kurang letih.

Sabar
mso-fareast-font-family:PMingLiU;mso-bidi-font-family:”Times New Roman”;mso-ansi-language:EN-US;mso-fareast-language:ZH-TW;mso-bidi-language:AR-SA’>Apabila berada dalam trimester kedua, kebanyakkan wanita hamil akan kembali bertenaga. Anda mungkin cukup bertenaga untuk pergi menonton wayang atau membeli-belah barangan kelengkapan bayi anda. Tidak lama lagi anda akan merenung kembali waktu ini di mana tidur anda tidak terganggu sebagai satu nostalgia. Jadi tidurlah sebanyak mungkin selagi anda boleh.


AKHIRNYA ANAK MAMA BEBAS LAMPIN

Bebas lampin adalah perkara penting  yang ibu bapa ingin mengatasi dengan lebih awal lagi, supaya si comel anda bebas daripada kotoran najis dan kebosanan kerana perlu kerap menukar lampin. Ini tidak termasuk kos lampin pakai buang yang semakin meningkat atau juga masalah ruam lampin yang dialami anak anda. Kelab Mama ingin berkongsi beberapa perkara yang perlu anda tahu sebelum membuat keputusan agar anak anda bebas daripada lampin selamanya.

Masanya Sudah Tiba..
Tidak ada had umur tertentu untuk melatih anak menggunakan tandas. Sesetengah budaya memulakannya pada peringkat umur yang sangat awal. Kebanyakkan masyarakat kita hari ini mula melatih anak menggunakan tandas apabila anak itu menunjukkan tanda-tanda bahawa dia sudah bersedia:
Selalunya di antara 18 bulan hingga tiga tahun. Anak anda boleh memberitahu jika dia telah mengotorkan lampinnya. Kebanyakkan mereka belajar untuk membuang air besar di dalam tandas terlebih dahulu sebelum membuang air kecil. Lebih mudah jika mereka jenis yang tidak tahan dengan bau busuk dan najis di dalam lampin mereka.Perubahan raut muka, terutamanya sebelum buang air besar. Ini membolehkan anda melatih dia duduk di tandas dengan lebih awal lagi.Kebolehan untuk mengekalkan lampin kering selama beberapa jam. Ini menunjukkan pundi kencing dapat dikawal dengan lebih baik dan membolehkan anda mengaturkan masa untuk membawanya ke tandas.Kebolehan untuk memberitahu keinginannya secara bercakap atau menunjuk dengan jari.

8 Tip Untuk Potty Trainning
Anda boleh mula melatih anak anda menggunakan tandas sebaik sahaja dia mampu duduk di atas bekas. Ini boleh dilakukan pada waktu mandi. Jika dia sudah bersedia, dia akan ingin duduk di atas tandas sehinggalah dia dapat mengeluarkan air kencing. Sebaliknya, dia mungkin juga akan duduk beberapa saat sahaja, ataupun tidak ingin duduk langsung. Sekiranya dia tidak menunjukkan minat untuk duduk diatas tandas, usahlah memaksa cuba sekali lagi pada hari lain.
Guna tandas mudah alih yang sesuai. Jika dibandingkan dengan perkakas yang anda perlukan untuk menukar lampin, barang keperluan untuk melatih anak anda menggunakan tandas adalah ringkas iaitu sebuah tandas mudah alih plastik yang ringan dan boleh dibasuh.
Beritahu anak anda kegunaan tandas dan berikan dia galakan untuk menggunakannya. Perhatikan tanda yang menunjukkan bahawa dia ingin buang air, kerana kemungkinan dia tidak sedar lagi bahawa sepatutnya menggunakan tandas. Lebihkan perhatian terutamanya selepas makan, minum dan tidur. Kekerapan setengah jam sekali, anda perlu membawa anak anda ke tandas untuk peringkat awal. Setiap kali dia menggunakan tandas, bantulah dia untuk duduk dengan betul.
Janganlah marah atau berleter jika dia terkencing atau terbuang air besar merata-rata. Bersihkan secepat mungkin, dan nasihatinya dengan lembut supaya menggunakan tandas pada masa yang akan datang. Bersabar dan ulanginya sebanyak yang mungkin sehingga dia ingat. Jika anda tidak ingin dia mengotori seluarnya pada peringkat ini, tetapi tidak juga mahu dia bergantung pada lampin, maka belilah seluar pakai buang yang boleh menyerap atau biar sahaja dia tidak pakai apa-apa. Anak-anak selalunya berjaya dalam proses bebas lampin dalam masa 2 hingga 4 minggu.
Jika dia duduk di atas tandas dengan senang hati, tetapi lantas bangun tanpa membuat apa-apa, galakkan dia untuk duduk dengan lebih lama lagi. Lima minit sepatutnya mencukupi bagi anda mengagak sama ada dia melengah-lengah atau sememangnya dia tidak terasa hendak buang air. Sekiranya dia hendak bangun dan bermain, berikan dia alat mainan atau berbual-bual dengannya supaya dia tidak berasa bosan. Jika selepas beberapa minit tiada apa-apa berlaku, biarkan dia bangun dari situ dan pastikan dalam masa setengah jam kemudian sama ada dia perlu menggunakan tandas atau tidak.
Anda pasti gembira apabila anak anda berjaya menggunakan tandas dengan betul. Tunjukkan kegembiraan anda kepada anak anda dengan kata-kata pujian dan ciuman.
Apabila anak anda berjaya menggunakan tandas pada siang hari, dan tidak membasahi lampinnya pada waktu malam selama tujuh malam berturut-turut, anda boleh cuba menanggalkan lampin pada malam hari.


DEGILNYA ANAK AKU! ATASI ANAK TIDAK MENDENGAR KATA

Kadangkala, sebagai ibu bapa sukar untuk kita bersabar dengan karenah anak-anak tidak kira besar atau kecil. Corak kehidupan masa kini menambahkan lagi bebanan yang ditanggung oleh ibu bapa. Anak-anak sering meminta perhatian, dan ada pula yang tidak tahu berdikari walau sedikit pun. Mereka semakin pandai merungut, mengamuk tidak tentu pasal, membuat kacau atau membuat helah yang mereka tidak boleh melakukan sesuatu hanya untuk mendapatkan perhatian. Hingga ibu bapa kadang-kadang merasakan tidak ada apa-apa lagi yang boleh diberikan. Justeru itu, bagaimana untuk membuatkan mereka mendengar kata tanpa kita perlu menjerit dan mengugut?

Jangan tergesa-gesa dalam memberi arahan. Kadangkala lagi banyak menggesa, keadaan menjadi lebih buruk. Jika kita mahu mereka melakukan sesuatu, kita perlu meluangkan sedikit masa hanya untuk memberitahu perkara itu. Hampirilah anak itu, pandang kepadanya dengan pandangan yang mesra dan katakan apa yang kita mahu dia lakukan. Anda boleh menyentuh bahunya dengan lembut ketika membuat permintaan itu. Kadangkala, anak yang tidak mendengar kata ini sengaja bersikap demikian untuk meguji kesabaran kita.

Berlembut dengan nada kasih sayang. Anak-anak seperti ini bersikap keras di luar, tetapi sebenarnya mereka masih lembut di dalam. Tawanlah hatinya. Untuk itu, kita perlu gunakan cara yang lembut. Gunakan kata-kata pujukan dan rayuan. Tidak salah ibu bapa jadi manja tiba-tiba terhadap anak mereka.

Tunggu sebentar di sisinya sehingga dia bangun untuk melakukan apa yang disuruh. Kehadiran kita di sisinya lebih meyakinkan dia bahawa kita benar-benar serius mahu dia melakukan suruhan tersebut. Ia lebih berkesan daripada mengulang-ulang arahan yang sama dari jauh.

Berikan komen yang positif apabila dia bangun untuk melakukan apa yang disuruh. Sewaktu dia sedang melakukannya, datang dan jenguk dia serta berikan terus komen-komen positif. Jangan tunggu sehingga dia selesai, baru anda hendak berikan komen yang positif. Anak-anak seperti ini perlu didorong dengan lebih kuat daripada anak yang sedia mendengar kata-kata ibu bapa mereka.

Tetapi jika kerja itu tidak dilakukan, hampiri anak tersebut dan bincangkan tentang apa yang kita mahu dia lakukan. Terus awasi dia sehingga dia selesai melaksanakannya.

Kita boleh janjikan sesuatu yang menarik kepadanya sekiranya dia melakukan apa yang disuruh. Contohnya membawa dia bersiar-siar di hujung minggu nanti sekiranya dia bersikap rajin dan melakukan apa yang disuruh.

Selalu bacakan kisah-kisah moral mengenai anak yang selalu menuruti kedua ibu bapanya dan balasan yang akan berikan. Kisah-kisah semasa boleh diceritakan. Contoh di kalangan saudara mara juga adalah baik untuk disebutkan kepada anak-anak. Umpamanya, anak yang seringkali berjaya di dalam hidup mereka kerana ketaatan mereka kepada ibu bapa.

Sumber: Internet


Bermain Dengan Bayi Mengikut Perkembangan Usia (0-12 Bulan)

Beri perhatian kepada bayi anda dengan mengajaknya bermain. Tak perlu tunggu lama, bayi berusia 1 bulan juga sudah pandai bermain. Luar biasa bukan? Jom lihat beberapa kaedah bermain yang boleh dipraktikan oleh mama sekalian kepada anak anda mengikut peringkat umur tertentu.  Bayi anda pasti sukakan permainan-permainan mudah berikut yang turut membantu dalam perkembangannya.
(0 HINGGA 3 BULAN)
•Tiru Perbuatan
Pegang rapat bayi anda. Bayi dalam usia ini boleh fokus paling baik pada kira-kira 20 ke 35 cm dan apabila dia melihat ke dalam mata anda, perlahan-lahan jelirkan lidah. Buat ini setiap kira-kira 20 saat. Ia mungkin mengambil masa seminit dua tetapi selepas seketika anda akan perasan dia menjelirkan lidahnya kembali kepada anda. Dia akan cuba meniru ekspresi muka yang lain juga seperti senyuman lebar atau mulut yang ternganga. Permainan ini akan membantu menajamkan kemahiran penglihatannya.
•Lagu Geletek
Apabila bayi anda sudah besar sedikit letakkannya di riba anda dan dengan perlahan buka gulungan jari kaki atau jari tangannya sambil anda menyanyi dan mengusap lembut. Ulangi lagu itu bebebrapa kali sehingga dia mula ketawa kerana teruja dengan jangkaan akan digeletek pada akhir lagu di jari kaki atau tangan. Lagu-lagu mudah dan berulang-ulang bagus untuk meningkatkan daya ingatan bayi anda.
•Golek  & Regang
Bagi bayi yang sudah boleh mengangkat kepalanya selama satu atau dua saat semasa meniarap sesuai untuk permainan jenis ini. Jika dia gembira dalam posisi ini, golekkan sebji bola yang berwarna terang melintasi garis penglihatannya kira-kira 2 kaki daripada badannya. Sebagai permulaan, dia akan menumpukan perhatian melihat bola tetapi tidak lama kemudian dia akan cuba untuk mencapainya. Ini akan membantu menguatkan otot-otot leher, lengan dan kakinya.
(3 HINGGA  6 BULAN)
•Tangkap saya
Gabungkan satu mainan lembut yang kecil di reben berwarna cerah. Letakkan di hadapan bayi anda dan buatkan ia berayun. Biar bayi anda cuba menyentuh atau mengambilnya, jangan lupakan berikan kata-kata pujian. Ini akan membantu bayi melatih koordinasi tangan dan mata.
•Berbual Mesra
Selain bermain, bayi suka berinteraksi dengan ibunya. Jika bayi sudah pandai membuat pelbagai bunyi, berikan respon seperti mengagahnya supaya membantu perkembangan bertuturnya.

•Buih Sabun
Letak bayi di atas kerusi enjut dan tiup buih sabun disekelilingnya. Lihat bagaimana dia menjejaki buih-buih itu dengan matanya apabila ia terapung ke bawah. Jika dia menangkap satu buih, dia akan belajar mengenai sebab dan akibat menyentuh, iaitu buih pasti meletup! Tetapi hati-hati jangan sampai buih sabun terkena mata si comel anda.
(6 HINGGA 9 BULAN)
•Boneka Mini
Buat beberapa boneka jari berwarna-warni yang mudah daripada guntingan sarung tangan. Tunjukkan kepada bayi anda bagaimana anda boleh membuat boneka itu menyanyi, menari, menggeletek dan mencium! Dia pasti suka melihat boneka itu ‘hidup’ secara tidak langsung mengembangkan daya imaginasinya.
•Punggah Barang
Bayi sangat suka memunggah barang. Jadi tukarkan satu aktiviti yang sama seperti itu. Penuhkan satu bekas plastik besar dengan objek-objek yang menarik dan selamat seperti blok, mainan lembut yang kecil, mainan bergetar atau cawan pengukur. Bantu bayi anda mengangkat bekas itu dan menterbalikkannya, kemudian bersama-sama penuhkan bekas itu semula. Menangani objek-objek berlainan akan membantunya belajar mengenai saiz, bentuk dan berat, di samping memperkenalkan konsep matematik awal seperti besar dan kecil, kosong dan penuh.
•Kubu Aktiviti
Jika bayi anda sudah semakin lasak, binalah kubu aktiviti daripada kusyen. Permainan yang menyeronokkan ini akan membantu memperkembangkan kekuatan, keseimbangan dan koordinasi badan si comel.
(9 HINGGA 12 BULAN)
•Tendang Bola
Letakkan sebji bola ringan yang bersaiz sederhana di hadapan anda, pegang bayi anda, angkat dan hayunkan dia ke hadapan supaya kakinya menyentuh bola. Bantu dia menendangnya di lantai atau taman. Menghayun kakinya membantu bayi anda menguatkan otot-otot perut dan kaki.

•Bina & Musnah
Kumpulkan beberapa kotak bijirin sarapan, buku-buku ringan, mangkuk plastik, bekas yogurt dan blok mainan bayi, kemudian binalah sebuah menara bersama-sama. Apabila sudah siap, ambil giliran untuk meruntuhkannya. Bayi anda pasti suka melihat menara itu runtuh, sambil belajar mengenai saiz dan bentuk.
•Tiru Mama!
Bayi anda suka meniru perbuatan anda. Jika dia lihat anda sibuk menyikat rambut dia akan cuba meniru apa yang anda lakukan. Fikirkan satu aktiviti menarik dan positif yang boleh mengajar anak anda meniru. Seperti melipat baju bersama, menari, atau sekadar menepuk tangan. Meniru ialah satu daripada langkah pertama ke arah permainan khayalan.
Sumber: Internet


Bawa Anak Naik Kapal Terbang

Melancong bersama keluarga sememangnya menyeronokan. Aktiviti ini boleh merapatkan lagi hubungan kekeluargaan. Jika anda bakal berjalan jauh bersama anak yang masih kecil, sudah tentu anda berharap semuanya berjalan dengan lancar. Cuba bayangkan keadaan anak anda sedang menangis tidak selesa di dalam kapal terbang. Bukan sahaja kapal terbang, keretapi malah di dalam kereta juga boleh membuatkan anda stress. Tetapi semua ini boleh dikawal jika kita membuat persiapan yang rapi. Jangan takut untuk mencuba membawa anak anda menaiki kapal terbang untuk bercuti. Pengalaman yang anda kutip itu akan membantu setiap aktiviti yang ingin lakukan. Nah! tip ini boleh membantu anda sedikit sebanyak untuk lebih bersedia ketika perjalanan menaiki kapal terbang.

1. Peraturan
Pertama sekali pastikan anda mengetahui peraturan-peraturan yang ditetapkan oleh syarikat penerbangan mengenai barangan yang boleh dibawa menaiki kapal terbang atau di bawa masuk ke negara lain jika anda bercuti ke luar negara.

2. Bawa Stroller
Bawa stroller supaya mudah untuk anda membawa anak anda di dalam lapangan kapal terbang. Datang lebih awal supaya anda tidak terburu-buru nanti.

3. Susukan Bayi
Susukan bayi ketika kapal terbang mula naik dan sedang menurun bagi mengelakkan sakit telinga akibat ketidakseimbangan tekanan di dalam telinga bagi kanak-kanak pula berikan makanan seperti gula-gula.

4. Lampin Bersih
Pastikan lampin di tukar sebelum berlepas bagi memberikan keselesaan pada bayi.

5. Yang Terakhir Naik
Walaupun mereka yang membawa anak kecil di beri keistimewaan untuk naik terlebih dahulu, tetapi apabila anda sudah menaiki kapal terbang tempatnya sempit dan memegang anak yang tidak boleh duduk diam adalah sangat memenatkan. Jadi lebih baik jika anda menjadi orang yang terakhir untuk naik.

6. Bassinet
Anda mungkin ingin memilih tempat duduk dengan ‘bassinet’. Walaupun anda tidak menggunakannya, tetapi selalunya kawasannya adalah lebih besar dan selesa.

7. Mudah Keluar Masuk
Pastikan anda duduk di tempat duduk yang memudahkan anda keluar masuk untuk ke tandas dan sebagainya.

8. Barang Mainan
Bawa bersama barang yang boleh menarik minat anak anda seperti mainan yang kecil. Tidak perlu bawa begitu banyak. Kadang kala majalah dan tali pinggang keledar juga boleh menarik perhatian anak anda.

9. Makanan Kegemaran
Jika anak anda seorang memilih semasa makan, jangan lupa bawa makanan kegemarannya sendiri.

10. Selimut Tebal
Jangan lupa membawa selimut tebal lebih-lebih lagi jika perjalanan anda memakan masa yang lama.

11. Minta Pertolongan
Jangan segan meminta bantuan krew kapal jika anda menghadapi sebarang kesulitan.

Sumber: Majalah Libur


Mama, Papa, Ajak Anak Anda Main Air di Rumah!

Tahukah anda, ketika mandi, anak-anaklah yang paling bahagia dan gembira. Mandi merupakan satu aktiviti yang menyeronokkan bagi mereka. Anda boleh lihat mereka begitu seronok bermain dengan buih-buih sabun, permainan plastik yang mereka ada, dan juga bau syampu buah-buahan yang wangi dan menarik perhatian mereka.
Bermain permainan yang menggunakan air adalah mudah, menyenangkan dan juga murah. Ia boleh dilakukan dimana-mana sahaja sama ada di dalam ataupun di luar rumah.  Sungguh pun begitu, bermainlah  secara berhati-hati, jangan sekali-kali anda biarkan anak kecil anda bermain berseorangan ketika dia berhampiran dengan kolamnya ataupun baldi. Jadi, di sini ada beberapa cara bermain air yang sesuai dengan peringkat anak anda yang masih kecil:

Rendam Dalam Kolam – Jika mempunyai kolam sendiri, biarkan anak dalam keadaan posisi tidur terlentang, angkat mereka dan rendamkan ke dalam kolam yang cetek, dan ada peningkatan sekiranya dia sudah mula mahu menyelam.
Menyiram Tanaman – Biarkan anak anda membiasakan diri mereka menggunakan bekas penyiram air yang kecil untuk disiram ke rumput dan pokok-pokok. Isi bekas tersebut dengan air kira-kira separuh ukuran bekas tersebut, dan tunjukkan contoh bagaimana hendak melakukannya.
Main Masak-Masak – Letakkan anak anda berhampiran dengan baldi kecil yang berisi air dan biarkan dia bermain mencelup dan mencedok bekas yang berada di tangannya. Boleh juga sekiranya anda menyediakan satu sudu atau pengacau plastik untuk dia bermain masak-masak. Baik anak lelaki mahupun perempuan pasti suka permainan ini.
Imaginasi Kreatif – Di sini peranan si papa menjadikan aktiviti bermain air sungguh menyeronokkan. Beri kebenaran anak anda membawa mainan kegemaran mereka dalam sesi ini. Namun, pastikan barang mainan itu bukan dari jenis menyerap air, menggunakan elektrik atau bateri. Cipta imaginasi seperti bermain perang-perang, atau sedang dalam misi pengembaraan. Mama juga boleh turut serta.
Didik Kerja Rumah – Selain bermain, mama dan papa juga boleh mendidik anak-anak untuk membantu membuat kerja rumah sambil bermain air. Ajak anak anda mencuci kereta, basikalnya sendiri atau membasuh kasut dan membersihkan persekitaran kawasan rumah.


HASILKAN HOMEMADE DOH SELAMAT & JIMAT

Doh ataupun selalu disebut  tanah liat adalah sejenis bahan permainan yang biasa digunakan oleh kanak-kanak untuk membuat bentuk dan sebagainya. Sekarang ini dipasaran selain daripada tanah liat, sudah banyak jenama lain yang seumpama dijual di pasaran. Selalunya tanah  liat yang dijual dalam kotak itu, harganya sangat murah manakala yang berjenama sikit seperti agak mahal harganya. Sungguhpun begitu kedua-duanya mengandungi bahan kimia yang boleh merbahayakan kanak-kanak jika termakan. Jadi, apa kata anda buat doh sendiri di rumah yang lebih selamat  digunakan dan boleh jadikan ia sebagai satu  aktiviti yang menyeronokkan untuk anak-anak. Beri peluang anak anda buat doh mereka sendiri.  Tugas anda cuma sediakan bahan, bantu  dan bimbing anak-anak. Kalau nak tahu aktiviti ini juga bagus untuk merangsang rasa ingin tahu anak, menggalakkan moto halus dan seterusnya boleh menggalakkan kreativiti mereka melalui imiginasi.

Bahan-bahan yang diperlukan:
1 mangkuk atau bekas untuk membancuh dan menguli
1 gelas air
1 cawan garam
2 sudu kecil minyak masak
Sedikit pewarna makanan(beberapa warna berlainan
3 cawan tepung gandum
2 sudu makan tepung jagung

Langkah-langkah:
1.   Pakaikan anak dengan apron atau pengalas baju untuk mengelak kekotoran.
2.   Semua bahan dimasukkan dalam sebuah mangkuk besar satu per satu.
3.  Gaulkan dan uli menggunakan tangan menjadi sebati. Anda boleh bantu jika anak anda berumur 1-2 tahun dan beri bimbingan jika anak berumur 3-4 tahun. Yang paling penting anda tetap beri mereka peluang mencuba buat doh sendiri.
4. Setelah selaikan, keluarkan doh yang sudah siap. Hasilkan satu lagi campuran dan gunakan warna yang berlainan pula.
5. Biarkan anak buat kreativiti dan cipta  imiginasi mereka sendiri. Anda mungkin boleh buat satu contoh dan kemudian biarkan anak bermain dengan imiginasi mereka sendiri.
6. Akhir sekali, jangan lupa minta anak cuci tangan. Tip untuk simpan doh ini untuk tahan lama, boleh masukkan ke dalam peti sejuk dan keluarkan bila anak nak main.


KENAPA LEPAS LAHIRKAN ANAK TAK KURUS-KURUS?

Melahirkan anak merupakan satu proses yang menyebabkan banyak perubahan dalam badan berlaku. Salah satunya adalah perut yang membesar secara signifikan. Untuk mengurangkan berat badan dan mendapatkan perut yang rata seperti sebelum melahirkan anak bukanlah satu kerja yang mudah. Tapi bukan bermakna ia perkara yang mustahil! Dengan melakukan beberapa disiplin berikut dan kesabaran yang tinggi, mama sekalian pasti boleh mendapatkan kembali badan yang kurus dan langsing.

Waktu Makan Sesuka Hati
Mengatur waktu makan adalah cara yang mudah supaya berat badan turun secara teratur. Bangun pagi ada baiknya amalkan minum air masak terlebih dahulu untuk membersihkan perut, sebelum mula bersarapan. Makan makanan bertenaga pada waktu siang supaya lebih bertenaga dan bersemangat, sementara pada waktu malam, cukup makan makanan yang tidak mengandungi karbohidrat. Contoh telur rebus, sayuran segar atau isi ayam.

Makan Dalam Kuantiti Banyak
Adakah anda seorang yang makan sekali sehari tetapi dalam kuantiti yang banyak? Ia sangat tidak digalakkan! Lebih baik makan beberapa kali dalam sehari tapi dalam kuantiti yang kecil, supaya cukup masa untuk makanan tersebut dihadam bagi menjadi sumber tenaga.

Kurang Minum Air Putih
Kurangkan minum minuman segera yang mengandungi banyak bahan pengawet sebaliknya perbanyakan minum air masak dan jus buah asli. Selain menghindarkan anda daripada dehidrasi, kedua cecair ini dapat memberikan kelebihan secara semula jadi.

Malas Bersenam!
Mengimbangi pola makan teratur dan senaman yang rutin akan memberikan hasil yang memuaskan. Tidak perlu melakukan aktiviti yang berat, joging atau latihan. Senaman sekali dalam seminggu sudah cukup untuk memperkuatkan otot yang lemah.

Tak Jaga Pantang
Kalau mengidamkan perut rata dalam masa yang pantas, gunakan bengkung pelangsing. Selain mendapatkan bentuk perut rata dan pinggang yang ramping, bengkung pelangsing juga dapat mengurangkan pembengkakan dan pendarahan dalam rahim. Berusahalah terlebih dahulu. Yang penting jangan malas!

Kurang Tidur
Tiada masa tidur atau rehat yang mencukupi juga boleh menjadi factor berat badan semakin naik. Mmempunyai anak kecil semangnya menjadi lumrah tidak mendapat rehat yang mencukupi, oleh itu si suami memainkan peranan di sini. Jika ingin isteri anda mempunyai bentuk badan yang menarik lepas bersalin, bantu isteri anda menjaga anak sementara waktu, dan biarkan permaisuri anda beradu seketika.

Sumber: Intenet


Kebaikan Urut Selepas Bersalin Yang Ramai Ibu Tak Tahu

Setiap pasangan ibu bapa pasti teruja menanti kelahiran cahaya mata. Pelbagai persiapan dilakukan untuk menanti kehadiran si comel. Namun begitu, jangan lupa juga untuk membuat persiapan untuk diri sendiri terutama selepas melahirkan anak. Badan ibu yang sudah melahirkan anak perlu dipulihkan dan mendapat tenaga kembali. Mendapatkan khidmat mengurut selepas bersalin merupakan antara jalan penyelesaian terbaik.
Apa kata rajinkan diri bertanya kepada mereka yang lebih tua dimana boleh mencari tukang urut yang bagus untuk berpantang, atau pun sekarang ni semua info boleh berada dihujung jari. Cari sahaja di laman sesawang atau media sosial.

Kenapa Perlu Urut Selepas Bersalin?
Kebanyakan ibu yang melahirkan anak akan mengamalkan urutan badan untuk mengembalikan semula kesegaran badan. Siapa yang tidak urut selepas bersalin pasti tak akan menikmati kelebihannya. Dari segi fizikal, urutan dapat meningkatkan pengaliran darah dan membolehkan lebih banyak oksigen disalurkan kepada tubuh. Perjalanan darah yang tersekat itulah punca seseorang itu merasa lenguh, sengal, pening dan sakit-sakit pada bahagian tertentu pada badan. Urutan turut memperbaiki pernafasan dan pengaliran darah serta mempertingkatkan keadaan kesihatan secara keseluruhan.

Apabila berurut, oksigen dalam darah merah dapat disalurkan ke otak dan membantu badan menjadi sihat dan segar. Walaupun mengurut bukanlah penawar sepenuhnya kepada masalah sakit otot dan ketegangan urat, ia dapat mengurangkan kesakitan. Mengurut juga mampu meredakan tekanan, sekali gus membuatkan badan berasa segar dan mengurangkan lesu. Urutan juga mampu menimbulkan perasaan yang harmoni dan memberi kesejahteraan menyeluruh serta dapat berasakan diri dimanja.

Kelebihan Mengurut
Selain itu, urut selepas bersalin juga memberi pelbagai kelebihan lain. Antaranya adalah seperti berikut:
Melancarkan perjalanan darah. Mengeluarkan darah (lokia) yang terperangkap dan tertakung. Menaikkan rahim. Membetulkan urat tegang, terputus atau yang terkeluar dari tempatnya. Memecahkan lemak. Mengetat dan membentuk kembali tubuh. Mempercepatkan proses pemulihan keseluruhan selepas kerja keras melahirkan anak. Yang menariknya, urutan tradisional selepas bersalin termasuk urutan di bahagian payu dara dipercayai boleh melancarkan pengeluaran susu ibu.


Ubat Cecair | Boleh Ke Simpan Ubat Cecair Dalam Peti Sejuk?

Kebanyakan ubat bagi kanak-kanak adalah dalam bentuk cecair. Penyimpanan ubat cecair tersebut dengan cara betul adalah suatu perkara penting yang selalu dipandang remeh. Berikut adalah cara-cara penyimpanan ubat cecair minum yang sesuai:
 Label
Baca label pada botol ubat dan ikut arahan penyimpanan yang disyorkan. Sesetengah ubat memerlukan cara penyimpanan yang khas dan ini selalunya tertulis pada label ubat.
 Persekitaran
Simpan di tempat kering dan dilindungi daripada cahaya matahari. Secara umumnya, semua ubat perlu disimpan di tempat yang tidak terdedah kepada suhu yang ekstrem dan kadar kelembapan yang tinggi. Kedua-dua faktor ini akan menyebabkan ubat hilang keberkesanannya serta boleh dicemari oleh mikroorganisma. Penyimpanan ubat di dalam kereta (sangat panas) atau dalam almari di tandas (sangat lembap) seperti yang selalu dipaparkan dalam televisyen adalah tidak digalakkan sama sekali.

JENIS UBAT CECAIR
 Ubat Cecair Dengan Pengawet
Ubat cecair yang mengandungi pengawet boleh disimpan pada suhu bilik kecuali dinasihatkan lain pada labelnya. Ubatan cecair yang telah dibuka tidak seharusnya disimpan melebihi 3 bulan ataupun melampaui tarikh luputnya (bergantung tarikh yang mana sampai dulu). Ubatan yang belum dibuka boleh disimpan sehingga tarikh luput sekiranya disimpan tempat yang betul.
 Ubat Cecair Tanpa Pengawet/Serbuk
Bagi ubat cecair yang tidak mengandungi pengawet, adalah dinasihatkan untuk membaca nasihat pada label untuk tempoh penyimpanan. Jika tiada maklumat tempoh penyimpanan, jangan simpan lebih daripada 2 minggu. Ubat jenis ini seharusnya disimpan dalam peti sejuk untuk mengekalkan keberkesanannya. Contoh ubat yang tidak mengandungi pengawet adalah ubat serbuk yang perlu rekonstitut sendiri (ditambah air sebelum guna) terutamanya antibiotik. Ubatan serbuk yang belum direkonstitut boleh disimpan pada suhu bilik dan masuk dalam peti sejuk selepas dibuka.
 Warna Dan Bau Ubat

Perhatikan warna ubat sebelum guna. Jika ada perubahan pada warna atau bau, jangan guna walaupun ubat tersebut belum sampai tarikh luputnya.
 Botol Ubat Dari Klinik
Botol ubatan cecair yang didapati daripada klinik selalunya tidak mempunyai arahan penstoran dan mengandungi ubatan cecair berpengawet. Oleh itu, ubat-ubat ini yang tidak mempunyai tarikh luput tidak seharusnya disimpan melebihi 3 bulan dari tarikh mendapat ubat tersebut.
 Bekas Asal
Bekas penyimpanan ubat yang paling sesuai adalah bekas asalnya. Penukaran atau pemindahan ubat ke dalam bekas lain terutamanya bekas-bekas makanan atau bekas ubat lain adalah tidak digalakkan. Orang lain terutamanya kanak-kanak boleh tersilap dan sangka ubat tersebut adalah makanan lain. Ini menjadi lebih bahaya sekiranya anak-anak kecil tersilap minum. Sesetengah ubat juga memerlukan bekas penyimpanan khas untuk memastikan keberkesanannya terutamanya sesetengah antibiotik yang sensitif cahaya.
 Lokasi
Lokasi tempat penyimpanan ubat seharusnya dijauhkan dari kanak-kanak. Tempat simpan ubat sebaiknya di paras yang tinggi dan tidak boleh dicapai serta jauh dari penglihatan anak-anak kecil. Kesimpulannya, penyimpanan untuk semua jenis ubat seharusnya berdasarkan cadangan yang terdapat pada label ubat. Jangan sayang untuk membuang ubatan luput semata-mata kerana masih banyak tertinggal. Jauhi daripada capaian kanak-kanak demi keselamatan mereka. Jika ada keraguan, dapatkan kepastian dan nasihat daripada ahli farmasi berdekatan dengan anda.
JANGAN SIMPAN UBAT DI DALAM PETI SEJUK
Cuba periksa peti sejuk ada tak kita simpan ubat jenis cecair seperti ubat demam, ubat selsema ataupun ubat batuk dalam peti sejuk? Mesti ada kan? Terutamanya bagi yang berkeluarga atau mempunyai anak kecil pasti ada simpan sekurang-kurangnya satu botol ubat demam atau baki ubat demam yang pernah digunakan sebelum ni. Biasanya, selepas kita ambil ubat demam (cecair) daripada klinik ataupun farmasi. Bila balik rumah, kita terus simpan ubat demam ni dalam peti sejuk dengan anggapan pasti ia tahan lebih lama atau takut dihurung semut. Kemudian, selepas demam anak kita sembuh. Ubat demam tersebut masih belum habis lagi, masih ada sedikit baki. Kita pun simpan semula baki ubat demam ni di dalam peti sejuk, mana tahu nanti boleh pakai lagi jika anak demam. Betul bukan?
Sebenarnya ubat-ubat demam dalam bentuk cecair telah dibotolkan atau dipack sesuai untuk sekali penggunaan untuk seorang pesakit. Sebotol ubat demam biasanya mengandungi 60ml hingga 100ml ubat sahaja. Contohnya ubat demam yang mengandungi 60ml, jika diambil 5ml untuk 4 kali sehari. Ubat ini sepatutnya habis dalam masa 3 hari, dan biasanya demam juga akan sembuh dalam masa 3 hari. Jadi ubat demam ini tidak perlu disimpan. Jika masih ada ubat demam berbaki selepas digunakan, ubat ini masih boleh disimpan selepas dibuka untuk tempoh 1 hingga 2 bulan sahaja mengikut jenis ubat.

Ubat yang dibotolkan di kilang ubat biasanya diisi dengan udara yang bersih (clean air) ataupun Nitrogen. Apabila ubat dibuka, nitrogen ataupun udara bersih akan terkeluar dan udara biasa akan masuk. Udara biasa ini mengandungi wap air, fungi dan juga bakteria. Cecair ubat dicampurkan dengan bahan pengawet ataupun preservatives seperti methyl paraben dan propylparaben untuk mencegah pembiakan bakteria di dalamnya. Tetapi apabila kita simpan ubat yang telah dibuka di dalam peti sejuk. Suhu peti sejuk boleh menyebabkan wap air terbentuk di dalam botol ubat melalui proses kondensasi. Wap air yang terbentuk ini tidak mengandungi bahan pengawet dan bakteria atau fungi boleh membiak di dalamnya. Wap air yang banyak kemudian turun dan bercampur dengan cecair ubat di dalam botol. Kita sangka ubat demam yang disimpan dalam peti sejuk akan tahan lebih lama sebaliknya kita mempercepatkan pertumbuhan bakteria dan merosakkannya.
Walau bagaimanapun terdapat beberapa ubat yang memang perlu disimpan di dalam peti sejuk seperti ubat antibiotik. Apa pun anda boleh bertanya status mengenai cara menyimpan ubat anda kepada Pegawai Farmasi setiap kali mengambil ubat di kauntar farmasi hospital atau klinik.
Sumber: Internet


Ketahui Khasiat Buah-buahan & Sayuran Mengikut Warna

Warna seringkali dikaitkan dengan jiwa. Selain fesyen, makanan yang berwarna juga mempengaruhi kesihatan. Tahukah anda bahawa warna bukan hanya sekadar melekat di jiwa malah mempunyai kaitan yang kuat dengan kesihatan diri. Kenali warna buah dan sayuran kegemaran anda.

MERAH
Buah/Sayur: Tomato, Grapefruit atau sejenis buah limau masam berwarna merah jambu dan Tembikai.
Khasiat: Kesemua buah-buahan dari golongan ini mengandungi ‘lycopene’ yang tertumpu di kelenjar prostat bagi lelaki dan berupaya melindungi DNA. Warna merah juga disebabkan oleh kandungan likopena ini, iaitu karotenoid atau sebatian semulajadi yang memberikan warna merah kpada tomato dan pelbagai khasiat kebaikan antioksidan semulajadi yang baik untuk kesihatan badan. Bahan likopena ini juga mengurangkan risiko beberapa jenis kanser dan penyakit jantung.

KUNING/HIJAU
Buah/Sayur: Avokado, Bayam, Lobak Hijau atau Turnip, Kacang Pis dan Tembikai Susu.
Khasiat: Golongan buah dan sayuran ini mengandungi ‘lutein dan ‘zeaxanthin’, sejenis karotenoid yang berupaya menyihatkan mata. Malah kekurangan mengambilnya juga dikatakan berisiko tinggi menghadapi katarak mata. Masalah penglihatan juga akan lebih tinggi berlaku di kalangan orang-orang tua dan yang mengalami masalah kabur mata. Jadi, berusaha melebihkan sumber sayur dan buah warna ini.
OREN
Buah/Sayur: Mangga, Ubi Keledek, Lobak, Aprikot, Tembikai dan Labu.
Khasiat: Biasanya buah dan sayuran kategori ini mengandungi alpha dan juga beta karotena jenis antioksida. Beta karotena secara semula jadinya berubah menjadi vitamin A di dalam badan. Bagaimanapun jika berlebihan, vitamin A boleh menjadi toksik, tetapi badan kita secara semulajadi mengubah vitamin A yang secukupnya sahaja dari beta karotena. Ini membuatkan sumber vitamin A yang selamat tersimpan di dalam badan.
HIJAU
Buah/Sayur: Brokoli, Brussels Sprouts (sejenis sayur seperti kubis hijau kecil) dan Kubis
Khasiat: Sayur-sayuran ini mengandungi ‘sulforaphane’, ‘isothiocyanate’ dan ‘indoles’ yang berupaya merangsang gen-gen di kawasan hati. Seterusnya akibat rangsangan ini, hati akan berupaya mengeluarkan enzim-enzim yang boleh menghancurkan kimia-kimia yang menyebabkan barah di dalam badan.

MERAH/UNGU
Buah/Sayur: Anggur, Jus Anggur, Prun Cranberry, Blueberry, Blackberry, Strawberry dan Epal Merah.
Khasiat: Buah-buahan ini mengandungi ‘anthocyanins’ yang merupakan antioksida (bahan yang boleh melindungi sel-sel daripada radikal oksigen yg merosakkan). Kandungan dengan ‘anthocyanins’ ini sebenarnya mengelakkan darah beku.

OREN/KUNING
Buah/Sayur: Pic, Betik, Semua jenis Limau dan Jus Limau.
Khasiat: Buah-buahan ini membekalkan khasiat karotenoid, satu famili kimia yang mempunyai beta karotena. Malah buah-buahan seperti oren mengandungi serat yang tinggi di samping pembekal vitamin C dan E yang tinggi. Kesemua sayur dan buah-buahan ini baik untuk kesihatan kulit. Betik pula pembekal vitamin A yang sihat untuk mata secukupnya sahaja dari beta karotena. Ini membuatkannya sumber vitamin A yang selamat tersimpan di dalam badan.
PUTIH/HIJAU
Buah/Sayur: Daun Saderi, Bawang Putih dan juga Buah Pear.
Khasiat: Pokok-pokok dalam golongan famili bawang mengandungi ‘allicin’ yang didapati boleh mengelakkan tumor atau ketumbuhan. Makanan ini juga kaya dengan sumber flavonoids termasuk ‘quercetin’ dan ‘kaempferol’ yang semuanya tergolong dalam kategori antioksida. Daripada semua antioksida yang terdapat dalam buah dan sayur, flavonoids adalah kumpulan terbanyak yang kita makan, sehingga jumlahnya satu gram setiap hari.
Sumber:  THRgegar.com


Mama, Tolong Elak Makanan-Makanan Ini Ketika Berpantang!

Kenapa nak kena berpantang makan dan minum selepas bersalin? Kenapa ada makanan berpantang yang tak boleh dimakan?
Itu antara soalan biasa yang ibu lepas bersalin sering bertanya. Jawapannya, ini kerana makanan ketika berpantang ini ada yang bersifat tajam dan berbisa. Malah buah-buahan yang berasa masam dan sayur yang menjalar pula selalunya bersifat angin.
Kekacang pula boleh mendatangkan tindak balas seperti alahan dan kegatalan di kawasan jahitan. Benda-benda yang diperam seperti pekasam dan ikan kering pula akan menyebabkan darah nifas tidak lancar keluarnya dan akan berbau hanyir serta punca keputihan.
Ibu yang melanggar pantang makanan, kesannya kita dapat lihat sangat berbeza berbanding ibu yang menjaga pantang. Ibu yang menjaga pantang mempunyai stamina yang kuat dan cergas uruskan urusan rumahtangga, anak-anak dan kerjaya.
Stamina mereka kuat, dan susah mendapat sakit urat dan sendi kerana dalaman mereka sihat kesan dari pemakanan herba dan sajian harian yang sangat menyihatkan.
Manakala, ibu yang melanggar pantang pula sering kelihatan sentiasa penat, senang rasa mengantuk dan rasa letih itu membuatkan mereka cepat marah dan moody. Mereka juga senang mendapat sakit sendi dan sakit urat, badan mudah masuk angina, ketumbuhan jerawat dan senang gemuk serta berisiko untuk fibroid kerana rahim mereka tidak bersih daripada darah kotor dan ketidakseimbangan hormone.
Seorang ibu itu benar-benar sihat mengambil masa selama 6 bulan selepas bersalin. Ini kerana 6 bulan pertama selepas bersalin sistem hormon ibu masih tidak stabil. Jadi perpantanglah dengan tekun supaya hormon kembali seimbang dan barulah badan benar-benar sihat.
Elakkan makan makanan seperti:
BUAH YANG SEJUK & BERANGIN
Nenas, jambu air, pear, duku, langsat, dokong, manga, pisang, nangka, cempedak,petai, jagung, rambutan, tembikai, durian, sengkuang, manggis, isi kelapa, ubi kayu, ubi keledek, ubi bit dan buah berangan.
SAYUR YANG SEJUK & BERANGIN
Labu, timun, terung, cili, bayam, kubis, kangkung, keladi, pucuk ubi, pucuk paku, rebung, kacang botol.
KEKACANG YANG SEJUK & BERANGIN
Kacang soya, tempe, tauhu, taufufah, barli, kacang kuda, kacang tanah, kacang merah, kacang hijau dan taugeh.
DAGING & AYAM
Ayam suntik, telur, organ dalaman dan daging lembu (kecuali hiris nipis / bakar kering).
IKAN DAN MAKANAN LAUT YANG GATAL
Ikan tongkol, pari, sotong, udang, kembung, sardine, cencaru, pekasam, ikan masin dan tamban. Ikan masin bukan sahaja kurang berkhasiat buat ibu berpantang, ia juga boleh melemahkan urat saraf, punca keputihan dan darah nifas hanyir dari biasa. Manakala ikan yang bias dan boleh menyebabkan ibu turun darah dan bentan ialah ikan parang, sembilang, pari, duri, terubuk, bawal hitam dan keli. Udang, sotong, kerang dan ketam juga boleh menyebabkan alahan kegatalan kulit terutama di kawasan jahitan.
MINUMAN
Air yang sejuk, berais, berkarbonat (gas) dan kafein.
MAKANAN LAIN
Laksa, mee kuning, keju, budu, jeruk dan nasi dingin.
Makanan Berpantang Yang Sesuai & Harus Dielakkan

Mama nak dapatkan kembali badan yang langsing dan bertenaga seperti anak dara bukan? Sebab tu kena berpantang. Paling minima 44 hari mengikut adat berpantang Melayu. Awal-awal mungkin tak biasa, tapi nanti lama-lama okay lah. Untuk kesihatan diri sendiri pada masa hadapan juga bukan ;). Selamat berpantang Mama!


Playgroup | Trend Terkini Sebagai Persediaan Sebelum Sekolah

Ibu bapa moden hari ini berlumba-lumba ingin yang terbaik buat anak mereka. Dalam dunia globalisasi dan semakin pantas ini, kebanyakkan mereka ingin mendedahkan pelbagai pendidikan dan kemahiran baru kepada anak mereka walaupun anak mereka belum pun pandai bertatih atau bercakap. Ini merupakan perkara positif dan menunjukkan generasi hari ini sangat peka terhadap ilmu pembelajaran untuk anak mereka. Namun begitu, mendedahkan anak anda dengan dunia pendidikan dan pembelajaran imliah pada umur yang masih mentah kemungkinan akan mengganggu emosi anak anda. Apa kata berikan sedikit ruang kepada anak anda dengan menerapkan pembelajaran yang lebih menumpukan kepada kesoronokan untuk bermain terlebih dahulu.

      Playgroup ialah kelas pembelajaran berkonsep santai dan ‘fun’ untuk kanak-kanak berusia 3 hingga 4 tahun. Ia berkonsep bermain sambil belajar. Ia umpama kelas persediaan sebelum si kecil melangkah ke pra sekolah. Hari ini banyak kelas playgroup ditubuhkan. Ibu bapa boleh memilih mana yang berkenan untuk menghantar anak anda sebagai persedian sebelum masuk ke pra sekolah.

Kebaikan aktiviti Playgroup
Untuk membantu perkembangan mental si kecil.Bermain secara aktif boleh menguatkan otot-otot tubuh si kecil.Mendedahkan si kecil pengalaman baru.Membantu merangsang perkembangan kreativiti si kecil.Belajar bersosial dengan rakan baru di kelas playgroup.Mengajar si kecil mengenal kemampuan dirinya.Mula didedahkan dengan asas pembelajaran.
Sumber: Internet


Panduan Untuk Mama Memilih Taska Yang Sesuai & Tepat

Menjadi tanggungjawab ibu bapa memilih taska yang bagus dan sesuai dengan anak mereka bagi menjamin keselamatan dan keselesaan anak sepanjang peninggalan mereka ke tempat kerja. Untuk mencari taska pada masa kini bukanlah satu perkara yang sukar. Malah, ibu bapa boleh membuat pilihan dan juga dapat membandingkan harga. Namun, untuk memilih taska yang berkualiti bukanlah perkara yang mudah.

Didaftarkan
Perkara utama yang perlu dititik beratkan ialah memastikan taska tersebut berdaftar dengan Jabatan Kebajikan Masyarakat. Untuk pengetahuan, syarat utama untuk menubuhkan taska ialah pengusaha perlu mendaftar dengan tiga agensi kerajaan yang utama iaitu  Jabatan Kebajikan Masyarakat, Jabatan Bomba dan Jabatan Kesihatan. Sebagai ibu bapa, anda mempunyai hak untuk meminta salinan pendaftaran perniagaan mereka. Setelah mendapat salinan tersebut, semak dengan Jabatan Kebajian Masyarakat. Dengan ini, ibu bapa bukan sahaja dapat memastikan status pendaftaran, malah secara tidak lansung mendapat infomasi mengenai latar belakang dan prestasi taska tersebut
Keselamatan
Keselamatan juga merupakan faktor utama dan penting yang perlu diambil berat. Ibu bapa perlu memerhatikan faktor keselamatan di dalam dan luar taska. Di luar taska, pastikan kedudukan taska agak jauh dari jalan raya dan tidak terletak persimpangan yang sibuk atau jalan utama. Perlu dipastikan sekiranya taska ditempatkan dalam bangunan bertingkat seperti rumah dua tingkat, ia mempunyai dua tangga bagi keselamatan iaitu di dalam dan diluar premis. Kebiasaannya, sebelum mendaftar, pihak taska akan membenarkan ibubapa untuk meninjau persekitaran taska. Persekitaran mestilah bersih, selamat dan sesuai untuk kanak-kanak.
Jumlah Kanak-Kanak
Jumlah kanak-kanak di dalam taska juga perlu diambil perhatian. Jumlah kanak-kanak yang terlalu ramai pastinya mengundang rasa tidak seles.  Tidak dinafikan, terdapat pengusaha taska yang terlalu mengejar keuntungan dengan menerima ramai kanak-kanak sehingga menepikan soal keselesaan.
Berpengalaman & Berkelayakan
Ibu bapa mempunyai hak untuk meminta kepastian mengenai kelayakan pengasuh. Seperti yang telah ditetapkan oleh JKM, pengasuh perlu mengikuti dan lulus Kursus Asas Asuhan Kanak-kanak bagi melayakkan seseorang itu menjadi pengasuh. Namun, pada masa kini, telah banyak pusat pengajian yang menyediakan kursus Pendidikan Awal Kanak-kanak yang mana dapat menaik taraf seseorang pengasuh itu. Pengasuh yang terlatih dan mempunyai kelayakan amat penting kerana dengan latihan dan pengalaman yang mereka ada ditambah dengan ilmu dalam bidang kanak-kanak, pastinya pendekatan yang digunakan semasa mengasuh adalah berbeza.
Pemakanan Seimbang
Menu yang disediakan oleh pihak taska juga perlu diambil berat. Bukan sahaja untuk memastikan makanan yang disediakan berbaloi dengan bayaran yang dikenakan, apa yang lebih penting, makanan yang disediakan mempunyai khasiat dan kebaikan kepada kanak-kanak.
Program Taksa
Selain itu, ibu bapa juga perlu mendapatkan dan mengenal pasti aktiviti dan program pengajaran di taska tersebut. Tidak salah sekiranya ibu bapa bertanya dengan lebih lanjut mengenai aktiviti yang disediakan bagi memastikan anak-anak didedahkan dengan ilmu yang berfaedah, bukan hanya bermain semata-mata. Lakukan lawatan kebeberapa buah taska bagi membandingkan program yang disediakan. Dari situ, ibu bapa dapat memilih program yang terbaik untuk anak-anak.
Sumber: Jabatan Kebajikan & Masyarakat


5 Kelebihan Berpantang Yang Mama Zaman Sekarang Harus Tahu

Setiap wanita yang melahirkan perlu melalui tempoh berpantang. Ada yang melalui tempoh 44 hari atau 40 hari, adakalanya sehingga 100 hari. Ramai wanita beranggapan tempoh ini memeritkan. Ketika berpantang, pelbagai perkara dan makanan yang tidak dapat makan dan macam-macam aktiviti tidak dapat dilakukan. Tetapi berpantang adalah sangat penting bagi ibu selepas bersalin. Sesungguhnya, amalan-amalan berpantang adalah satu proses menyeluruh, bertujuan untuk memeliharakan kesihatan dan kewanitaan perempuan. Rahim yang sihat menghasilkan ibu yang kelihatan berseri dan menarik pada pandangan. Tidak hairanlah jika ramai wanita masih lagi berpegang kepada amalan berpantang yang dikatakan kolot oleh setengah mereka yang dibuai arus kemodenan.

Kebaikan Berpantang
Untuk mengembalikan tenaga yang telah banyak digunakan ketika proses melahirkan anak.Memberi masa kepada luka-luka dalaman dan luaran sembuh elok sepenuhnya. Menjaga kesihatan ibu selepas bersalin.Mengelakkan mengandung dalam masa terdekat.Memastikan tubuh si ibu sentiasa sihat untuk jangka masa panjang.
Antara Berpantang yang Diamalkan
#Urut
Urut merupakan salah satu kemestian. Ini biasanya disertai amalan mandi herba atau akar kayu, antaranya dipercayai bagi melancarkan peredaran darah, membuang angin dan melegakan sengal tulang dan otot akibat proses meneran semasa melahirkan.
#Bengkung
Pemakaian bengkung, biarpun tampak merenyahkan, antara lain sebagai langkah memberi keyakinan diri apabila perut yang menggelebeh lantaran pasca kehamilan dilindungi, sekaligus membantu mengembalikan bentuk tubuh. Masyarakat Jepun juga mempunyai seakan bengkung yang berupa seperti ikat pinggang bagi mengelak perut nampakmenggelebeh.
#Pemakanan
Sesetengah makanan yang disarankan diambil oleh ibu-ibu dalam pantang adalah baik. Contohnya, ikan haruan dipercayai dapat memulihkan luka dalaman, terutamanya jika bersalin secara pembedahan caesarean. Namun ikan berbisa seperti sembilang, bawal hitam dan pari dilarang dengan alasan boleh menyebabkan bentan pada pintu rahim. Buah-buahan yang berangin seperti nangka atau tajam seperti nenas juga disarankan supaya dielakkan kerana dipercayai boleh mendatangkan kesan kepada bayi yang disusui.
#Pakaian
Ibu berpantang dimestikan memakai stoking panjang sepanjang masa. Rambut juga perlu diikiat kemas dan ketat, selain memakai pakaian yang boleh menghangatkan badan. Ini semua bagi mengelak angin masuk ke badan sekaligus memberi ketidakselesaan kepada si ibu.
#Penjaga si ibu
Kehadiran seseorang yang boleh menjaga si ibu dapat memastikan si ibu dapat mendisiplinkan diri, terutama dalam membataskan pergerakan sekaligus memberi peluang kepadanya berehat dan menumpukan perhatian kepada penyusuan bayi. Suami juga perlu memainkan menjaga si isteri, agar keadaan emosinya lebih stabil dan tidakmeroyan.


Peranan & Tanggungjawab Sebagai Seorang Pengasuh

Pertambahan jumlah ibu yang bekerja terutamanya di pusat bandar telah menyebabkan permintaan untuk mewujudkan pusat jagaan kanak-kanak atau taman asuhan kanak-kanak taska semakin meningkat.  Pun begitu, pilihannya tetap ada. Ibu bapa juga boleh memilih untuk menghantar anak-anak atau bayi mereka ke rumah pengasuh.  Apa pun alasannya, yang pasti setiap ibu bapa mahukan yang terbaik untuk anak mereka. Bagi yang mempunyai ahli keluarga atau saudara mara yang sudi mengasuh anak anda, ia mungkin mendapat ketenangan hati dan fikiran apabila meninggalkan anak di bawah jagaan individu yang dikenali.
Namun, bagi ibu bapa yang terpaksa menghantar anak-anak ke rumah pengasuh yang baru dikenali, pastinya persoalan sama ada anak mereka diasuh dengan baik akan berlegar-legar di fikiran.  Ibu bapa pasti berasa senang hati sekiranya semua pengasuh mempunyai ilmu untuk mengasuh secukupnya. Bagi pengasuh ada beberapa perkara yang perlu diambil kira dalam menjalankan tanggungjawab sebagai pengasuh yang amanah.
Peranan Penting Pengasuh

Seseorang pengasuh perlu sedar bahawa peranan mereka sama penting kerana mereka antara individu terdekat dengan kanak-kanak sepanjang ketiadaan ibu bapa mereka. Malah, masa kualiti mereka bersama kanak-kanak yang dijaga kadang kala lebih panjang berbanding kanak-kanak itu bersama ibu bapa. Kanak-kanak mempunyai pelbagai kerenah, kehendak dan perangai yang perlu diberi perhatian. Justeru, paling penting bagi seorang pengasuh itu adalah tidak hilang fokus sepanjang melaksanakan tanggungjawab mereka.
#Amanah Daripada Ibu Bapa Lain
Mereka perlu tahu bahawa mereka telah diamanahkan oleh ibu bapa untuk mengasuh dan menjaga seorang anak kecil. Seorang pengasuh mesti mendidik anak dari semua aspek termasuk fizikal, jiwa dan sebagainya. Pengasuh seharusnya memahami dengan baik beberapa ciri yang ada pada mereka. Kanak-kanak adalah amatur, kita tidak boleh anggap mereka tidak boleh buat salah. Walaupun mereka sering melakukan kesalahan, adalah penting untuk pengasuh dan ibu bapa memberi peluang kepada mereka kerana kita perlu ingat, kemahiran tidak akan lahir tanpa pengalaman.
Ibu bapa dan pengasuh perlu tahu bahawa setiap kanak-kanak berfikiran egosentrik, maknanya mereka suka lihat dari perspektif orang lain. Usia yang muda membuatkan pengalaman mereka terhad, mereka akan belajar menerusi pemerhatian. Lagi muda seseorang anak itu lagi sukar dia memahami perspektif orang lain. Kesimpulannya asuhan itu penting bagi menjadikan mereka lebih bertanggungjawab, matang, berdisiplin dan bersifat memahami.


Resepi Kuih Dorayaki Yang Enak Dan Lazat

Kuih Dorayaki ini sangat terkenal di Jepun dan popular dalam siri animasi doraemon. Inti asal untuk kuih ini adalah kacang merah atau Anko dalam bahasa Jepun. Cara membuatnya cukup mudah. Mama-mama sekalian bolehlah sediakannya untuk keluarga tersayang. Tidak kira yang tua dan muda pasti menyukai rasanya. Jika ada ahli keluarga yang allergik terhadap kacang merah, Mama boleh menggantikannya dengan coklat, mentega kacang, jem buah-buahan atau krim vanilla.
Jom Buat Kuih Dorayaki!

BAHAN-BAHAN:
 100gm tepung kek | diayak1/2 sudu kecil serbuk penaik | diayak60gm gula halus2 sudu madu2 biji telur1/2 sudu besar minyak masak atau minyak jagung 1/2 sudu kecil esen vanila

CARA MEMASAK:
 1.    Pukul telur sehingga kembang. Kemudian masukkan madu, minyak dan esen vanila.
 2.    Masukkan tepung dan serbuk penaik ke dalam adunan telur tadi. Kaup balik sehingga rata.
 3.    Panaskan non-stick pan dan tuang sedikit adunan secara membulat ke dalam kuali.
 4.    Biarkan masak dan boleh diletakkan inti dan apit dua keping dorayaki bersama. Siap!
Mudah bukan? Buat sebagai minuman petang bersama air teh, pasti menyelerakan. Lagi pula, kuih dorayaki ini bukan sahaja bakal menjadi kegemaran anak kecil Mama, si Papa pun pasti suka! Mama dah cuba resepi ini? Jangan lupa kongsikan bersama Mama yang lain!